Poštovani izaslaniče predsjednika Hrvatskog sabora, gospodine Cappelli,

poštovana zamjenice župana, gospođo Medarić,

poštovana predsjednice Gradskog vijeća i drage vijećnice i vijećnici,

dragi župniče i cijenjeni čelnici gradskih tvrtki i ustanova,

drage Cresanke i Cresani,

prije svega, želim vam čestitati dan našeg grada! Čast mi je, a još i veće zadovoljstvo obratiti vam se danas kao gradonačelnik, s ovog mjesta koje ste mi vi povjerili na nedavnim izborima. Odgovornost i povjerenje koje ste mi tada ukazali svakodnevno me obvezuju ljudski, emotivno i profesionalno usmjeriti svu svoju energiju, vrijeme i znanje za daljnji razvoj i napredak našeg Cresa. Iako je kampanja iza nas, čvrsto se držim i nastavit ću se držati svog izbornog slogana i obećanja kako ću davati baš - Sve za Cres!

Protekla godina za sve nas nosila je brojne izazove s kojima smo se, vjerujem, ipak na kraju  uspješno nosili i nekako skupljeni zajedno prošli. No, dopustit ćete mi kratak osobni trenutak u ovoj svečanoj prilici za naš grad, koji se u godini koja je iza nas zauvijek nepovratno, za mene i za sve nas, tužno promijenio.

Tragičan, nenadoknadiv gubitak našeg jedinog Dragana Medarića - Gagija, jedne od onih osoba koji su bili okosnica, temelj i duh naše zajednice nesreća je za svakog tko ga je poznavao i biti ću potpuno iskren, nevjerojatno teška činjenica koju niti dan od tog trenutka osobno ne mogu prihvatiti. Današnji dan uz njega potpuno bi drugačije izgledao. Zato želim da ga se danas s ovog mjesta prisjetimo u najboljim mogućim uspomenama koje s njim imamo, jednako kao i svih ostalih duboko važnih osoba za svakoga od nas koje su obilježile život našeg grada, creskih obitelji i nas samih, a kojih više nema s nama u nastavku ove priče.

Neumoljiva i iscrpljujuća situacija s pandemijom korona virusa promijenila je naše svakodnevne živote i utjecala na naš rad i navike, a to nažalost pokazuje i ova današnja sjednica koju održavamo u hibridnom obliku. No, kao i tijekom cijele ove godine, nastavljamo se nadati boljemu i zato se iskreno nadam da ćemo sljedeće godine dan grada moći obilježiti onako kako smo to i prije činili sa svim prijateljima grada Cresa, sa svim građankama i građanima, zajedno okupljeni u slavlju. Znamo kako su otočani kroz stoljeća uspješno odolijevali krizama, stoga sam uvjeren da ćemo i ovu što prije ostaviti iza sebe.

U protekloj godini realizirali smo neke od najvećih infrastrukturnih projekata na području Cresa u posljednjem desetljeću. Saniran je deponij Pržić, izgrađeno je reciklažno dvorište, dograđen je dječji vrtić koji i uskoro počinje s radom nove skupine. Uređeno je 75 kilometara pješačkih staza kroz projekt VALUE, a ŽLU Cres realizirala je projekt dogradnje zapadnog dijela luke i time izmijenila stoljetnu vizuru naše luke Cres. Tim projektima uspješno smo zaključili jedno financijsko razdoblje EU koje ostavljamo iza sebe i sad se okrećemo novim prilikama i planovima koji su pred nama.

Svijet oko nas mijenja se gotovo svakodnevno, a naša je zadaća uhvatiti taj val promjena, duh vremena i maksimalno iskoristiti sve naše potencijale. Novo financijsko razdoblje EU pruža nam priliku za unapređenje uvjeta života svih otočana, pa time i samog otoka. Iako su sve naše tvrtke i ustanove realizirale svoje programe u ovom izazovnom razdoblju, za budućnost možemo i moramo očekivati više.

Naše kontinuirano ulaganje u obrazovanje i uvjete djece od vrtićke do fakultetske dobi svrstava nas u sam vrh malih gradova u Hrvatskoj već nekoliko godina zaredom. U idućoj godini, ponovno planiramo ići korak dalje. U našoj palači Moise bit će ponuđeni razni programi cjeloživotnog obrazovanja, a osiguravanjem besplatnih higijenskih potrepština za učenice želimo pokazati jasan put prema ravnopravnosti svih nas.

Nastavljamo dodatno ulagati u sustav socijalne skrbi. Osigurali smo sredstva kako bi uz Crveni križ ostvarili program gerontodomaćica koji doprinosi boljim uvjetima života naših starijih sugrađana koji žive u selima našeg otoka. U idućoj godini očekuje nas i izrada novog urbanističkog plana naselja Cres. To je jedinstvena prilika da zajednički kreiramo prostornu i razvojnu viziju našeg grada u skladu s potrebama 21. stoljeća. Upravo zato očekujemo i postupak obnove zemljišnih knjiga za naselje Cres koji će pridonijeti jednostavnijem planiranju investicija, prvenstveno građanima. Tijekom našeg razvoja moramo voditi računa o projektima koji olakšavaju život svim dobnim skupinama, stoga ćemo u planu predvidjeti lokaciju budućeg doma za starije i nemoćne, kao i zone za obiteljsku gradnju i mlade.

S ponosom nosimo titulu grada, kao dio višestoljetne tradicije urbanog življenja na našem otoku. Ipak, moderan grad u 21. stoljeću mora svojim građanima nuditi kvalitetnu javnu uslugu. Upravo zato otvorit ćemo javne financije, pokrenut ćemo procese digitalizacije usluga, ali se i odlučno boriti za dostupnost svih usluga koje jedan grad zaslužuje.

Iznimno sam zadovoljan što smo uspjeli vratiti uredovne dane Suda u naše prostore već od ovog mjeseca, a isti i još veći trud uložit ćemo u poboljšanje dostupnosti zdravstvene usluge i prometnu povezanost. Otoci u 21. stoljeću zaslužuju sigurno zdravstvo i kvalitetnu prometnu vezu! Uz zdravstvo, vatrogastvo je druga najvažnija komponenta sigurnosti na otocima, zato i planiramo projekt novog vatrogasnog doma na Volniku.

Energetska tranzicija u koju smo odlučno krenuli, nema smisla ukoliko građani od nje nemaju koristi. Upravo zato od novoosnovane energetske zadruge očekujem investicije koje će približiti Cres europskim ciljevima, ali i omogućiti građanima izravne i neizravne koristi. Isto tako, smatram kako niti jedan Grad nije potpun bez kulture i kulturnih događanja. Kultura je nezaobilazan dio identiteta i zato se moramo potruditi da, uz naš creski muzej i knjižnicu, uključujemo i širu javnost koliko god je to u ovim vremenima moguće. Uz već hvaljeni Creski kaić, u nadolazećem razdoblju želim da usmjerimo svoju energiju i ideje kako bi Semenj, središnji dio naše povijesti i baštine kojim se ponosimo, postavili i osmislili kao manifestaciju koja okuplja cijelu našu zajednicu.

I za kraj želim naglasiti - Grad Cres ne smije postati grad naselja Cres. Naš otok zaslužuje ravnomjerne mogućnosti razvoja, pa tako i naši projekti moraju biti usmjereni na  cijelo područje otoka Cresa. Upravo zato želim istaknuti kako projekt vodoopskrbe našeg sjevera mora postati integralni dio narednog financijskog razdoblja, dom Orlec u suradnji s Poljoprivredom zadrugom mora pronaći svoj smisao, a projekti dogradnje luka Martinšćice i Valuna moraju postati realnost.

Još jednom se zahvaljujem svim gradskim vijećnicama i vijećnicima, upravi, ustanovama i tvrtkama na radu, suradnji i pomoći na ovom putu prema stvaranju boljeg Cresa, a svim dobitnicima gradskih priznanja iskreno čestitam! Vi ste ponos našeg Grada! Vi ste taj duh koji Cres čini upravo onakvim kakav je. Jer kako kaže onaj svima nam dobro poznati stih: “Sve lipote, čuda svita nisu sjena kraja mojga (našeg)”!

Sretan nam Sveti Sidar!

Hvala vam.